大風
作者：梅堯臣
朝代：宋

paragraphs: 夜風晝不止，天理何可常。
正當春木榮，擺磨枝葉傷。
東皇務長養，乃值此物狂。
曷不訴於帝，斥之出遠方。
風伯有罪五，孰肯進皂囊。
往時歲苦旱，救熱雨欲滂。
吹之不使下，雲雷遂深藏。
復摇江海波，白日沈舟航。
又卷關塞沙，千里填河隍。
拔木與退鷁，書傳言已詳。
今者天柔和，煦煦皆敷芳。
獨爾何不仁，嚎怒事雄强。
既其背天時，誅殛固所當。
鳶鳴兼虎嘯，助惡黨亦昌。